קייט בוסוורת'

ביוגרפיה

בוסוורת' נולדה בלוס אנג'לס, קליפורניה שבארצות הברית למשפחה מרקע נוצרי. בתם היחידה של פטרישיה (לבית פוטר), עובדת בית, והרולד בוסוורת', מנהל לשעבר בחברת Talbots. בילדותה היא והוריה היו עוברים ממקום למקום בשל עבודתו של אביה. את רוב ילדותה היא העבירה בחוף המערבי של ארצות הברית.
רוב ילדותה ונעוריה, בוסוורת' התעניינה בקריירה של רוכבת סוסים מקצועית, בעיקר לאחר שזכתה בתחרות רכיבה על סוסים בגיל 14. בעת לימודיה בבית הספר התיכון היא למדה צרפתית, ונכון להיום היא דוברת צרפתית שוטפת. היא הייתה בנבחרות הכדורגל והלקרוס.
בוסוורת' נולדה עם הטרוכרומיה - יש לה עין אחת כחולה ועין אחת חומה-ירוקה.
בוסוורת' התקבלה בעבר לאוניברסיטת פרינסטון, אך בשל שהחלה באותה תקופה קריירת משחק ונעדרה הרבה, האוניברסיטה ביטלה את התקבלותה.

קריירה

תפקידה הראשון של בוסוורת' על המסכים הגדולים היה בסרט הלוחש לסוסים (1998) בו שיחקה את ג'ודית, זאת לאחר שמפיקי הסרט חיפשו נערה שמנוסה ברכיבה על סוסים. הסרט קיבל ביקורות חיוביות. בשנת 2000 היא כיכבה בסדרת הדרמה אמריקאים צעירים, בה שיחקה את בלה בנקס, נערת עיירה ממוצעת שעובדת בתחנת דלק קרובה לבית ספרה. הסדרה בוטלה לאחר זמן קצר. באותה שנה, היה לה תפקיד קטן בסרט לזכור את הטיטאנים. ב-2001, היא עברה ללוס אנג'לס במטרה להשיג קריירת משחק מצליחה.
הפריצה הקולנועית שלה הייתה ב-2002, כשכיכבה בסרט בלו קראש. פיטר טרבס מרולינג סטון אמר על עליה: "בוסוורת' היא כוכב בהתהוותו". הסרט קיבל ביקורות חיוביות, וגרף 40 מיליון דולר בארצות הברית. לאחר ההצלחה של בלו קראש, בוסוורת' קיבלה תפקידים בסרטים חוקי המשיכה (2002) ווונדרלנד (2003) לצד ואל קילמר, בו שיחקה את חברתו הנערה של שחקן הפורנו ג'ון הולמס.
ב-2004 היא שיחקה את התפקיד הראשי בסרט לזכות בדייט עם טד המילטון לצד טופר גרייס. הסרט חווה כישלון בהכנסות ובתגובות המבקרים. באותה שנה היא שיחקה את סנדרה די בסרט מעבר לים. הסרט קיבל ביקורות מעורבות ונכשל בקופות. ב-2005, בוסוורת' שיחקה את שלי בסרט לגעת במילים, חידוש של ספר בעל אותו שם. הסרט מציג חייהם של משפחה יהודית ממוצעת. בוסוורת' הייתה הדוגמנית של חברת הטיפוח רבלון. היא דורגה במקום ה-60 ברשימת "100 הנשים הסקסיות ביותר לשנת 2005" של מגזין FHM, במקום ה-38 ברשימת "100 השוות - 2005" של מקסים ובמקום ה-8 באותה רשימה של "מקסים" בשנת 2006.
לבוסוורת' יש ליין תכשיטים בשם "JewelMint" אותו ייצרה עם חברתה הסטייליסטית שר קולטר. הליין הושק לחנויות באוקטובר 2010, ופורסם במגזינים "לוס אנג'לס טיימס", "InStyle"‏, "Teen Vogue"‏, "פיפל", "In Touch Weekly" ו"OK!".
לאחר אודישנים רבים שאליהם נבחנו גם שחקניות רבות אחרות, בוסוורת' לוהקה לתפקיד לויס ליין בסרט גיבורי העל של בריאן סינגר סופרמן חוזר (2006). בסרט היא כיכבה לצד קווין ספייסי (ששיחק לצדה ב"מעבר לים") בתפקיד לקס לות'ר וברנדון רות' בתפקיד סופרמן. הסרט הצליח בקופות וקיבל בעיקר ביקורות חיוביות. עם זאת, הופעתה של בוסוורת' בסרט קיבלה ביקורות שליליות; אנת'וני ליין מהניו יורקר ביקר את הופעתה כשהשוותה אותה לשחקניות קודמות שגילמו את הדמות בקולנוע ובטלוויזיה: "לויס ליין החדשה, קייט בוסוורת', לא מגיעה לקרסוליים של מרגו קידר, או, לצורך העניין, של טרי האטצ'ר". מיק לאסל מהמגזין San Francisco Chronicle חש כי בוסוורת' בת ה-22 הייתה פשוט צעירה מדי כדי לגלם את הדמות. למרות הביקורות השליליות שקיבלה, בוסוורת' אהבה את החוויה בעבודה על הסרט. בראיון למגזין "Teen Vogue" באוגוסט 2006 היא סיפרה: "אני מרגישה קצת יותר שלמה אחרי החוויה הזאת". הסרט גרף 52 מיליון דולר בסוף השבוע הראשון לצאתו, והרוויח 391 מיליון דולר ברחבי העולם.
ב-2007 בוסוורת' כיכבה בדרמה הפסיכולוגית נערה בפארק לצד סיגורני ויבר וקרי ראסל. בסרט היא שיחקה את לואיז, נערה מתוסבכת שנלקחת תחת חסות דמותה של ויבר. את הסרט כתב וביים זוכה פרס פוליצר דייוויד אובורן. הקרנת הבכורה של הסרט הייתה ב-2007 בפסטיבל הסרטים הבינלאומי בטורונטו. אליסה סימון ממגזין וראייטי טענה שבוסוורת' "עשתה כמיטב יכולתה, אבל הדמות שלה יותר מדי מתישה". בתחילת שנת 2007, בוסוורת' הצטלמה לסרט 21 בבוסטון ולאס וגאס. בסרט היא שיתפה פעולה בפעם השלישית עם השחקן קווין ספייסי. הסרט קיבל ביקורות מעורבות.
הסרט הבא שבוסוורת' לקחה בו חלק הוא "דרכו של לוחם" שצולם בניו זילנד, ומככבים בו השחקן הקוריאני ז'אנג דונג-גאן וג'פרי ראש.
בשנת 2016 שיחקה בסרט הפעולה "מתח גבוה" לצידם של ג'ון טרבולטה, שרון סטון, גיל בלוז ואמילי אולרופ.
בעבר ציינה: "אני לא הולכת על תפקידים רגילים".
בינואר 2008, בוסוורת' נהייתה הפנים החדשות של חברת האופנה קלווין קליין.

חיים אישיים

בסוף שנת 2002, היא החלה לצאת עם השחקן האנגלי אורלנדו בלום, לאחר שהשניים הגיעו לבכורת הסרט שר הטבעות: שני הצריחים. הם נפרדו ב-2006. בהמשך היא יצאה עם הדוגמן הבריטי ג'יימס רוסו, זאת לאחר שהשניים הכירו ב-2006, במסיבת אפטר-פארטי של מעצב האופנה מארק ג'ייקובס. רוסו העניק לה את השיר "To Make You Mine". לאחר מערכת היחסים שלה עם רוסו, היא ניהלה זוגיות ארוכה עם השחקן אלכסנדר סקארסגארד, עד שהשניים נפרדו ביולי 2011.
ב-31 באוגוסט 2013 נישאה לבמאי האמריקאי מייקל פוליש.
היא חברה במספר ארגונים בודהיסטיים.